諸公送行分韻得驅字
作者：李彌遜
朝代：宋

paragraphs: 儒生自信一束書，持以遊世觸事迂。
十步倒行一步立，公家不辨私家臞。
壯無早計老更拙，宜去不去饑所驅。
春風力回俗士駕，政恐猿鶴譏逃逋。
燈前酌酒賴公等，一笑未徹還送予。
飛接雙翼送好語，似欲挽我聯冠裾。
那知物理有不可，欲置萬里笞黔驢。
人言此雲無此雨，安用吻舌勞分疏。
筠山如盤溪如愚，區有瓜芋水有魚。
頡羹赤腳踏長鬚，醉步密竹交相扶。
絕知君家一事無，肯爲老翁聊巾車。
古人命駕成斯須，已催小槽壓真珠。